तिलोत्तमा गोल्डकप आजदेखि
मोफसलको चर्चित तिलोत्तमा गोल्डकपको २२ औं संस्करण आज शनिबारदेखि बुटवलमा सुरु हुँदैछ । एन्फा एकेडेमीको खेलमैदान देवीनगरमा दिउँसो २ बजेदेखि प्रतियोगिता सुरु हुनेछ ।
बुटवल — मोफसलको चर्चित तिलोत्तमा गोल्डकपको २२ औं संस्करण आज शनिबारदेखि बुटवलमा सुरु हुँदैछ । एन्फा एकेडेमीको खेलमैदान देवीनगरमा दिउँसो २ बजेदेखि प्रतियोगिता सुरु हुनेछ ।प्रतियोगिताको उद्घाटन खेलमा रुपन्देही ११ र सुदूरपश्चिम ११ बीच प्रतिस्पर्धा हुने आयोजक रुपन्देही जिल्ला फुटबल संघले जनाएको छ ।प्रतियोगिताका लागि सबै तयारी सकिएको छ भने खेलमैदान सिँगारेर चिरिच्याट्ट पारिएको छ । दर्शकलाई खेल हेर्न एन्फा एकेडेमीमा स्थायी स्टेडियमसँगै अस्थायी संरचना तयार गरिएको छ । प्रतियोगितामा दुई विभागीयसहित ८ वटा ए लेभलका टिमले भाग लिएका छन् । ती नेपाल पुलिस, एपीएफ, मनाङ मर्स्याङदी, रुपन्देही ११, थ्री स्टार, हिमालयन शेर्पा, फ्रेन्ड्स क्लब र सुदूरपश्चिम ११ हुन् ।रुपन्देही जिल्ला फुटबल संघका अध्यक्ष लोक पुनका अनुसार खेलमा विजेताले ११ लाख ११ हजार १ सय ११ रुपैयाँ पाउने छ । उपविजेताले ५ लाख ५५ हजार ५ सय ५५ रुपैयाँ पुरस्कार पाउने छन् । सर्वोत्कृष्ट खेलाडीले एक लाख रुपैयाँ वा एक थान मोटरसाइकल पुरस्कार दिइने छ । उत्कृष्ट फरवार्ड, गोलरक्षक, मिड फिल्डर, डिफेन्स र कोच गरी ५ वटा विधामा उत्कृष्ट खेलाडीले ३० हजारका दरले नगद पुरस्कार दिइने छ । प्रत्येक खेलको म्यान अफ द म्याच छानी ११ हजार १ सय ११ रुपैयाँ दिइने छ ।२०७५ सालमा २१ औं संस्करण भए पनि कोरोना महामारीलगायतका कारणले प्रतियोगिता रोकिएको थियो । चार वर्षपछि हुन लागेको प्रतियोगितामा एक करोड बढी खर्च अनुमान गरिएको छ । त्यसका लागि बुटवल उपमहानगरपालिकाले ३५ लाख र लुम्बिनी खेलकुद परिषद्ले १० लाख रुपैयाँ विनियोजन गरेका छन् । प्रतियोगिताको यशोदा फुड्स प्रालि र त्रिमूर्ति इन्डष्ट्रिज प्रालिले प्रायोजन गरेका छन् ।तत्कालीन बुटवल नगर पञ्चायतले २०३१ सालमा स्थापना गरेको थियो । स्थापनाकै वर्ष प्रतियोगिता सुरु गर्ने भनिएपनि तयारी नहुँदा २ वर्षपछि अर्थात विसं ०३३ सालमा पहिलो पटक गोल्डकप आयोजना भएको थियो ।